Gandia convoca una concentració cívica per condemnar la invasió d'Ucraïna per part de Rússia
02 març 2022

## Gandia convoca una concentració cívica per condemnar la invasió d'Ucraïna per part de Rússia02 març 2022Última actualització: 02 març 2022

![](../gestion/img/93e86a8f42323aeef6f13b17d52ff3cb705dc903eafe9b932b674ef126b96c61.jpg)  
  

Gandia dirà demà dijous no a la invasió d'Ucraïna per part de Rússia en una concentració cívica que s'ha convocat a les 20.30 hores a la plaça Major.  
"_No podem ser impassibles davant del que està succeint ni ser equidistants ni indiferents_" ha declarat l'alcalde de Gandia, **José Manuel Prieto** després de mantenir una reunió amb el Cònsol honorari d'Ucraïna a València, Pablo Gil, on també han participat els portaveus de les forces polítiques representades al consistori i la regidora delegada de Relacions Internacionals, Liduvina Gil.

La primera autoritat local ha afegit que "_No es parteix d'una situació d'igualtat. Hi ha un estat fort i un altre que és més feble que està patint un atac. Agressor i agredit no són el mateix i no hi cap la indiferència davant aquesta situació_" i ha avançat que l'ajuda a Ucraïna es prestarà des de dos fronts. El primer serà l'ajuda humanitària en forma de productes que siguen sol·licitats i l'activació dels mecanismes d'acollida que s'inicien després de la coordinació corresponent entre el Consolat, la Generalitat Valenciana i la Federació valenciana de Municipis i Províncies (FVMP).

Prieto va finalitzar la seua intervenció afirmant que "_Gandia sempre ha respost amb tota la generositat és aquestes situacions i ara demostrarem la nostra generositat amb el poble ucraïnés_".

Per part seua, **Pablo Gil** va agrair les mostres d'afecte i l'interés que s'ha demostrat des de Gandia. El cònsol honorari ha xifrat en prop de 500 els ciutadans ucraïnesos que viuen a la comarca i ha informat que la Generalitat ha estat molt ràpida a donar una resposta a les necessitats existents. Gil ha explicat que aquestes necessitats varien a mesura que avancen els dies i que en un primer moment es van necessitar medicines, però que ara els productes més demandats són aliments enllaunats i conserves, roba d'abrigar, roba tèrmica, llençols i mantes a més espelmes, llanternes o piles.

Pablo Gil també ha incidit que la llista anirà variant i que la ciutadania s'ha d'informar sempre pels canals oficials de les administracions o el Consolat. La FVMP publicarà ben aviat els punts on es podran dipositar aquestes donacions. "_Hem de tenir una mica de paciència. Tots volem col·laborar i aportar el nostre granet de sorra, i ben prompte es publicaran els punts logístics_".

[Twittear](https://twitter.com/share)